Lav et referat af nedenstående tekst:

Tekst:
Tirsdag formiddag var der et fint flow af mennesker ind og ud af Nordkraft, hvor Kedelhallen er omdannet til valgsted i dagens anledning. TV2 Nord fik en snak med nogle af de unge mennesker, der var afsted for at stemme til folketingsvalget for første gang. Valget har fyldt meget for mange den seneste tid. Sådan har det også været for 19-årige Frederikke Hvitved-Arnesen. Hun var derfor lettet, da hun omsider havde sat sit kryds. - Det er noget, jeg har set frem til hele mit liv, og det er en kæmpestor beslutning at skulle træffe, siger hun. I gymnasiet havde Frederikke Hvitved-Arnesen samfundsfag på højt niveau. Hun føler sig derfor godt klædt på til at træffe valget, men beslutningen har alligevel været svær for den unge kvinde. - Jeg har tænkt meget over, hvilke konsekvenser det kan få, hvad jeg stemmer. Alle stemmer tæller jo i sidste ende, så det har været en meget spændende beslutning, siger hun. Hvem Frederikke Hvitved-Arnesens stemme gik til, holder hun for sig selv. En ære og en pligt Frederikke Hvitved-Arnesens kæreste, Lau Larsen var også i Nordkraft for at stemme. Han har dog ikke på noget tidspunkt været i tvivl om, hvem der skulle have hans kryds. - Jeg er selv medlem af SDU, så den var lige til højrebenet, siger 20-årige Lau Larsen fra Aalborg. Hans stemme gik til Socialdemokratiets Morten Ryom. - Inden valget havde jeg et møde med Morten Ryom (S). Han fortalte mig om nogle af de arbejdsforhold, som faglærte bliver udsat for. Jeg støtter meget op om det lærlingeoprør, der foregår i øjeblikket, og jeg synes, det er vigtigt at investere mere i erhvervsuddannelserne, siger Lau Larsen fra Aalborg. Krydset hos Socialdemokratiet begrunder han desuden med fokus på velfærd, klima og fornuftig økonomisk politik. For Lau Larsen er det helt specielt at være med til at stemme ved dagens folketingsvalg. - Det er en stor ære, og det er også en pligt. Jeg bliver altid berørt over at se demokratiet, når det udspiller sig, siger den unge mand og kigger rundt i valglokalet. 'Nærmest religiøst' Følelsen af at være en del af noget større er Lau Larsen ikke alene om at sidde med. For 20-årige Carl Thorell Steinø, der også er i Nordkraft for at stemme til folketingsvalget for første gang, er det også en vigtig begivenhed. - Det er måske en lille smule religiøst at få lov til at sætte en stemme og ligesom sige, 'den person, tror jeg på, kan lede landet i en bedre retning', siger Carl Thorell Steinø. Det er klimapolitik, der har været afgørende for, hvor den unge nordjyde har placeret sit kryds. Hans stemme gik til Melina Andersen fra SF. - Jeg synes, det er vigtigt, at hun er en ung kandidat. Hun er virkelig hårdtarbejdende, og hun har haft en stor finger med i spillet omkring politisk udvikling heroppe, siger han. Carl Thorell Steinø var afsted for at stemme i formiddag, fordi han skal bruge resten af dagen på sit arbejde, og det er han godt tilfreds med. - For min egen mentale sundheds skyld kommer jeg ikke til at sidde og kigge på meningsmålinger hele aftenen. Jeg glæder mig til at stå op i morgen tidlig og se, hvor mange mandater, de forskellige partier har fået, siger han.

Referat:
TV2 Nord fangede tre unge førstegangsvælgere til en snak om deres debut med valghandlingen.